Tomb Raider (videopeli)

Tomb Raider on Core Designin kehittämä ja Eidos Interactiven julkaisema toimintaseikkailupeli ja Tomb Raider -pelisarjan ensimmäinen osa. Peli julkaistiin syksyllä 1996 Sega Saturnille, ja pian sitä seurasi pian MS-DOS- ja PlayStation-versiot. Pelissä pelataan Lara Croft -nimisellä brittiläisellä naisarkeologilla, joka metsästää kadonneita artefakteja ja selvittää muinaisen Atlantiksen salaisuutta.

Pelistä tuli kriitikko- ja myyntimenestys, ja se sai nopeasti jatko-osan: Tomb Raider II julkaistiin jo seuraavana vuonna. Vuonna 2007 pelistä julkaistiin uusi versio, Tomb Raider: Anniversary.

 Juoni 
Tarina alkaa esinäytöksellä New Mexicon autiomaassa Yhdysvalloissa. Los Alamosissa tehty ydinkoe paljastaa aavikon alle hautautuneen muinaisen esineen, josta ilmestyy hahmo. Tarina siirtyy nykypäivän Intiaan, jossa Lara tapaa kalkuttalaisessa hotellissa amerikkalaisen Larson Conwayn, joka on varakkaan Natla Technologies -yhtiön omistajan Jacqueline Natlan palkkalistoilla. Lara lähtee Natlan pyynnöstä Perun vuoristoon etsimään Qualopecin kadonnutta hautaa ja mysteeristä artefaktia nimeltä Scion. Lara löytää Qualopecin haudan ja etsimänsä artefaktin, minkä jälkeen Larson ilmestyy ja hyökkää Laran kimppuun. Lara torjuu Larsonin ja saa selville, että hänen löytämänsä artefakti on ainoastaan osa Scionia, ja että Natla on palkannut Pierre Dupont -nimisen ranskalaisen etsimään muut osat.

Lara murtautuu Natla Technologies -rakennuksessa sijaitsevaan Natlan toimistoon ja löytää keskiaikaisen munkin päiväkirjan. Selviää, että Kreikassa sijaitsevan luostarin syvyyksissä sijaitsee Tihocanin hauta, joka oli yksi muinaisen Atlantiksen kolmesta hallitsijasta, ja seuraava osa Scionista. Lara matkustaa Kreikassa sijaitsevaan luostariin ja laskeutuu sen alla sijaitsevan maanalaisen kompleksin läpi joutuen ajoittain Pierren hyökkäämäksi. Lara löytää lopulta Tihocanin haudan ja seuraavan artefaktin, ja tappaa Pierren tulitaistelussa. Lara yhdistää Scionin osat, minkä seurauksena hän näkee näyn muinaisen Atlantiksen kolmesta hallitsijasta Scioneineen. Yksi hallitsijoista yrittää luoda mutanttirodun, mutta kaksi muuta hallitsijaa vangitsevat tämän ja vievät hänen Scioninsa. Atlantikseen iskeytyy tulipallo, jonka seurauksena sivilisaatio tuhoutuu ja Scionin osat hajautuvat ympäri maailmaa. Yksi niistä lentää Egyptiin, Laran seuraavaan kohteeseen.

Egyptissä Lara laskeutuu Khamoonin kaupungissa sijaitsevaan temppelikompleksiin. Hän taistelee aikaisemmin näyssä näkemiänsä mutantteja vastaan ja tappaa Larsonin tulitaistelussa. Lara löytää lopulta viimeisen artefaktin, mutta poistuessaan temppelikompleksista joutuu Natlan kätyreiden väijyttämäksi ja joutuu luovuttamaan löytämänsä Scionin osat Natlalle. Natla käskee kätyrinsä tappamaan Laran, mutta tämä karkaa hyppäämällä rotkon pohjalla virtaavaan jokeen. Lara piiloutuu Natlan veneeseen, joka vie heidät etäiselle saarelle, jossa Natlan palkalliset ovat paljastaneet osan Atlantiksen suuresta pyramidista. Lara löytää tiensä pyramidin uumenissa sijaitsevaan kammioon, jossa Scionin osat ovat sulatettuna yhteen voimanlähteeksi. Koskettuaan siihen Lara näkee toisen näyn, jossa selviää, että Natla oli Atlantiksen hallitsija, joka petti kanssahallitsijansa Qualopecin ja Tihocanin käyttämällä väärin valtaansa. Rangaistukseksi Natla lukittiin kehittyneeseen vankilaan, joka ilmestyi esiin Los Alamoksen ydinkokeen seurauksena.

Natla saapuu kammioon ja kohtaa Laran. Selviää, että saatuaan artefaktit haltuunsa Natla yrittää palauttaa entisen valtansa luomalla mutanttiarmeijan. Lara yrittää keskeyttää prosessin ampumalla Scionia, mutta Natla estää tämän tönäisemällä Laraa, jonka seurauksena molemmat lentävät reunan yli. Natla katoaa syvyyksiin, mutta Lara onnistuu tarttumaan alempana sijaitsevaan kielekkeeseen ja kohtaa Natlan luoman jättimäisen mutanttihirviön. Tapettuaan hirviön Lara tuhoaa Scionin ja yrittää paeta sortuvasta pyramidista. Laran suunnatessa ulos hän kohtaa Natlan, joka on tällä kertaa mutatoitunut ja siivekäs, ja tappaa tämän lopputaistelussa. Laran paetessa saarelta Natlan veneellä pyramidi räjähtää ja saari häviää mereen.

 Kehitys 
Pelin kehitystyö aloitettiin vuonna 1993. Pelin kehitti Core Designin kuuden hengen työryhmä, mukaan lukien Toby Gard, joka kehitti pelin päähahmon naisarkeologi Lara Croftin. Gard kertoo haastattelussa suunnitelleensa Laran tilalle aluksi mieshahmoa, mutta naishahmo toimi hänen mukaansa lopulta paremmin. Gard suunnitteli hahmosta sankarillisempaa ja hienostuneempaa, mutta julkaisija Eidoksen markkinointi usein esitti hahmon enemmän seksisymbolina. Tämän seurauksena Gard ja pelin pääohjelmoija Paul Douglas päätyivät lähtemään yrityksestä. Noin kymmenen vuoden päästä Gard palasi pelisarjan pariin avustaessaan Crystal Dynamicsia Tomb Raider: Legend -pelin kanssa.

Gard on myöntänyt pelin sijoittuvan suurimmaksi osaksi hautoihin, luoliin ja muihin sisätiloihin, koska ulkotilojen luominen vakuuttaviksi oli hänen mukaansa tuohon aikaan peleissä hyvin hankalaa.

Tomb Raiderin julkaisun jälkeen Core Design ja Nintendo kävivät neuvotteluja pelin tuomisesta Nintendo 64:lle. Peliin oli tarkoitus tuoda uusia ominaisuuksia ja tasoja. Alustavasti Nintendo-versio arveltiin julkaistavan vuoden 1998 puolivälissä. Näin ei kuitenkaan käynyt, koska Sony Computer Entertainment ja julkaisija Eidos Interactive kirjoittivat syyskuun lopussa 1997 yksinoikeussopimuksen. Sopimuksessa sanotiin, kuinka kaikki tulevat sarjan konsoliversiot tultaisiin tekemään yksinomaan PlayStationille, eivätkä mitkään Eidosin Nintendo 64:lle tai Sega Saturnille julkaisemat pelit voineet olla nimeltään Tomb Raider tai sisältää Lara Croftin hahmoa. 

 Vastaanotto 
Peli myi ensimmäisen 12 kuukauden aikana 2,5 miljoonaa kappaletta. 

Tomb Raider sai IGN:n aikalaisarviossa arvosanaksi 9.3/10, ja sitä kuvattiin yhdeksi vuoden parhaimmista peleistä. Arvion mukaan pelissä on ”loistava päähenkilö ja valtavia tasoja, haastavia pulmia ja vihollisia sekä juoni, joka tuntuu puuttuvan monista peleistä”. IGN:n mukaan muun muassa ahtaista luolista ja roomalaistyylisistä rakennelmista koostuva kenttäsuunnittelu on pelissä erityisen vaikuttavaa, ja ainoaksi ongelmaksi sivusto nimeää grafiikat, joissa ”tekstuurin rajat ovat räikeän selkeitä.”

Suomessa Super Power -lehti antoi aikalaisarviossaan Tomb Raiderille arvosanaksi 93/100. Arvostelussa kehuttiin elokuvamaista tunnelmaa, kenttäsuunnittelua, yksityiskohtaista grafiikkaa ja haastavuutta. Ohjattavuutta pidettiin kuitenkin kömpelönä verrattuna samoihin aikoihin julkaistuun Super Mario 64:ään. Arvostelu päätettiin sanomalla, että ”Tomb Raider on yksi perhaista seikkailupeleistä, ja se on itsestään selvä valinta jokaiselle PlayStationin ja Saturnin omistajalle.”

Pelaaja-lehden Miikka Lehtosen vuonna 2018 kirjoittaman retropeliarvion mukaan alkuperäinen Tomb Raider on tänä päivänä vanhentuneen tuntuinen. Lehtonen kuvailee peliä ”karuksi, alkukantaiseksi toimintaseikkailuksi, josta voi korkeintaan aistia pieniä vivahteita tulevien pelien paremmin toteuttamista ideoista”.

 Lähteet 

 Aiheesta muualla 


 Tomb Raider (1996) Wikiraiderissa 
 Pelisarjan viralliset verkkosivut 

Luokka:1990-luvulle sijoittuvat videopelit
Luokka:Tomb Raider -pelit
Luokka:Eidos Interactiven videopelit
Luokka:Core Designin videopelit
Luokka:Vuoden 1996 videopelit
Luokka:PlayStation-pelit
Luokka:Sega Saturn -pelit
Luokka:Windows-pelit
Luokka:MS-DOS-pelit